Novo zaoštravanje između Hrvatske i Srbije dogodilo se u noći na četvrtak nakon što je Srbija odlučila uvesti protumjere zbog hrvatskog zatvaranja graničnog prijelaza Bajakovo za teretni promet.

Srbija je nakon ponoći počela blokirati ulazak hrvatske robe te najavila i druge mjere. No, na to je odmah reagirala i Hrvatska te zabranila i putnički promet preko Bajakova.

Tijek događaja pratite u nastavku:

7.07 sati - "Jučerašnjeg dana na područje Republike Hrvatske ušlo je 8500 migranata, dok je od početka krize u RH ušlo gotovo 55 tisuća osoba. U privremenom prihvatilištu za migrante u Opatovcu smješteno je više od 3000 osoba, koje su se tijekom cijelog dana prevozili autobusima i vlakom prema Mađarskoj. Tijekom noći očekuje se veliki broj migranata koji dolaze s područja Republike Srbije", izvijestio je MUP u 2 sata.

7.05 sati - Očekuje se da će danas ući u Hrvatsku i do 10 tisuća izbjeglica. Ulaze preko Bapske i Tovarnika te dolaze do prihvatnog centra u Opatovcu, a potom ih se prevozi do granice sa Mađarskom. Kiša je ubrzala proces registracije u Opatovcu, izvijestio je HRT.

Na graničnom prijelazu Bajakovo propuštaju se teretna vozila s lako kvarljivom i ADR robom , a kolona teretnih vozila na izlazu iz Hrvatske je oko 2 kilometra. Na ulazu u RH ne propuštaju se vozila srbijanskih registarskih oznaka, izvijestio je HAK.

Granični prijelaz Tovarnik od 05:45 sati otvoren je za osobna vozila i autobuse, osim za vozila srbijanskih registracijskih oznaka, dok je teretni promet u prekidu. Zabrana se ne odnosi na granične prijelaze s BiH i slovenijom.

Već nekoliko dana za sav promet zatvoreni su granični prijelazi sa Srbijom: Ilok, Ilok 2, Principovac, Principovac 2, Erdut i Batina.

6.55 sati - 19. izvanredni vlak krenuo je iz Tovarnika u 2.41 sati i kroz 45 minuta stići će u u Botovu. U kolodvoru Tovarnik u tijeku je ukrcaj izbjeglica u 20. izvanredni vlak, izvijestio je HŽ.

00.00 sati - Srpski Danas piše kako će kriza nastala uzajamnim zatvaranjem granica između Srbije i Hrvatske biti riješena najkasnije do ponedjeljka, pozivajući se pritom na diplomatske izvore.

23.45 sati - Njemačka je u jeku naporu da se zaustavi priljev izbjeglica, Albaniju, Kosovo i Crnu Goru proglasila zemljama sigurnog porijekla, poručila je Angela Merkel nakon summita u Berlinu. Tom će se odlukom, zahtjevi za azil tih zemalja u pravilu smatrati neosnovanima, no i dalje će biti razmatrani po individualnoj osnovi.

23.00 sati - Srbija je prva prekršila dogovor s potpredsjednicom Europske unije za vanjsku politiku da se neće mjere primjenjivati. Oni su prvi uveli mjere. Naše su morale onda biti protumjere, to je bilo zaustavljanje samo tablica, ne ljudi. AirSerbia normalno leti, puno ljudi je kroz Bosnu sa srpskim tablicama dolazilo u Hrvatsku. Radi se samo o jednom graničnom prijelazu. Od početka krize mi imamo jedno stajalište - tražimo suradnju sa susjednom zemljom, kažemo rasteretite Hrvatsku, odradit ćemo 5.000 ljudi u jednom danu bez problema, ali ne možemo 8 ili 9 tisuća jer ćemo si stvoriti sigurnosni problem. Molimo da organiziraju prihvatni kamp i da dio tih ljudi preusmjere prema graničnom prijelazu u Mađarskoj. I time je problem riješen. Ne znam zašto i čemu predsjedniku vlade Srbije služi takva politika jer se to može riješiti vrlo brzo, kazao je ministar prometa Siniša Hajdaš Dončić u RTL Direktu.

22.00 sati - Mađarski premijer Viktor Orban u petak će otputovati u Beč gdje će razgovorati s austrijskim kancelarom Wernerom Faymannom o migrantskoj krizi, objavio je u četvrtak njegov ured u Budimpešti.

21.30 sati - u 21.24 sati iz Tovarnika je prema Botovu krenuo 18. izvanredni vlak. Vožnja će trajati oko 4 i pol sata. Kroz sat vremena iz Vinkovaca će prema Tovarniku krenuti 19. izvanredni vlak, javlja HŽ

20.53 sati – Gostujući u Dnevniku RTS-a, premijer Srbije Aleksandar Vučić rekao je da građani mogu biti mirni jer će se spor s Hrvatskom riješiti u sljedećih nekoliko dana te da će Srbija štititi svoje interese.

20.45 sati – Tijekom cijeloga današnjeg dana izbjeglice su nastavile pristizati u Prihvatni centar u Opatovcu. Dolazili su autobusima, ali i policijskim vozilima, poslije čega je slijedila njihova registracija i upućivanje u šatorsko naselje. Tako je večeras, oko 20 sati, na registraciju i liječnički pregled čekalo nekoliko stotina izbjeglica. Prema neslužbenim informacijama, na srbijanskoj strani granice na ulazak u Hrvatsku čeka nekoliko tisuća izbjeglica koji će državnu granicu prijeći kod Bapske ili pak kod Tovarnika.

– Izbjeglice su iscrpljeni i često znaju biti uplašeni jer se boje da će biti vraćeni u Srbiju, rekao je zamjenik muftije Mevludin efendija Arslani koji je danas obišao izbjeglice u Opatovcu i tom prilikom im čestitao i Kurban-bajram. Govoreći o svome posjetu kampu, rekao je da je izbjeglicama čestitao Bajram, ali ih je pozvao i da slušaju.

– Svi im ovdje žele dobro. Bilo je riječi i oko dolaska imama u kamp. Ipak ljudi drukčije reagiraju kada među sobom vide vjersku osobu u odori, rekao je efendija Arslani koji je sa sobom u kamp donio i 300 paketića koji će se uime mešihata podijeliti djeci kao bajramski dar. Osobe koje su angažirane na raznim poslovima u kampu kažu kako im jedan od većih problema predstavljaju goleme količine smeća. Kažu da se smeće stalno odnosi te da su na tom poslu angažirani djelatnici komunalnih poduzeća iz Lovasa, Tovarnika, Iloka i Vukovara.

Tijekom devet dana izbjegličke krize uklonjeno je više od 600 tona otpada koji je ostao iza izbjeglica.

20.28 sati – Veleposlanik Republike Hrvatske u Republici Srbiji odbio je primiti prosvjednu notu upućenu od Ministarstva vanjskih poslova Republike Srbije budući da Republika Hrvatska kvalifikacije navedene u noti o "diskriminatorskom karakteru mjera koje se mogu usporediti samo s mjerama poduzimanim u prošlosti, u vrijeme fašističke Nezavisne Države Hrvatske“ smatra krajnje uvredljivima, neprimjerenima i neprihvatljivima za komunikaciju sa susjednom zemljom. Više pročitajte ovdje.

19.30 sati – Trebamo se vratiti diplomaciji. Problem među nama susjedima nismo mi proizveli niti ga samo mi možemo riješiti. Val izbjeglica zahvatio je Europu i Europa je, nažalost, u tome nespremna. Postoji određena suradnja Srbije i Mađarske koja nije korektna među susjedima. Vlada je vrlo dobro reagirala čak i ako nema potpuno razrađeni plan – kazao je predsjednik Sabora Josip Leko za Dnevnik Nove TV.

19.10 sati – Kad se milijunska masa pokrene, pitamo se što su uzroci. Ovo što imamo sada samo su posljedice. Uzrok treba riješiti, a on nije ni u Grčkoj, ni u Turskoj, ni u Mađarskoj. Uzrok je u Siriji, Iraku, Libiji. Svijet i Europa moraju se angažirati i riješiti krizu ondje gdje je nastala. Dok se to ne dogodi, imat ćemo izbjegličku krizu. Nekad veću, nekad manju. Vlada RH dobro postupa, ali to nije dovoljno. I nitko ne želi reći gdje je problem – kazao je bivši predsjednik Stjepan Mesić.

18.50 sati – Mađarska će uskoro odlučiti hoće li zatvoriti svoju granicu s Hrvatskom za izbjeglice.

– Vlada će uskoro odlučiti hoće li pristupiti potpunom zatvaranju hrvatske granice, kao što je učinila sa Srbijom – rekao je predstojnik ureda premijera Viktora Orbana Janoš Lazar na konferenciji za novinare.

18.00 sati – Mađarska je počela postavljati bodljikavu žicu na granici sa Slovenijom. Policija i vojska postavljaju ogradu na prijelazu Pince-Tornyiszentmiklos do kojeg se dolazi autocestom, ali i na manjem graničnom prijelazu koji su sagradili na staroj cesti, oko 100 metara od autoceste, javlja RTV Slovenija dodajući kako Budimpešta razmišlja i o uspostavi koridora za izbjeglice, ali samo ako ih Njemačka i Austrija budu primale i preuzimale svu odgovornost.

17.00 sati – 18. izvanredni vlak će kroz 15 minuta doći u Tovarnik nakon čega će početi ukrcaj izbjeglica

16.05 sati – Glasnogovornik PU vukovarsko-srijemske Domagoj Džigumović objasnio je kakva je situacija s prolazom na graničnim prijelazima sa Srbijom. U pravcu Srbije preko svih graničnih prijelaza mogu ići svi, ali u Hrvatsku ne mogu ući putnički automobili srpskih registracija. Srpski građani mogu ući u Hrvatsku u vozilima drugih registracijskih oznaka.

15.35 sati – Predsjednica Hrvatske udruge poslodavaca Gordana Deranja dala je izjavu u povodu zatvaranja granica.

– Hrvatska udruga poslodavaca izražava želju i nadu da će se čim prije postići konstruktivno rješenje jer se već sada stvaraju financijske štete gospodarstvu. Prolongiranjem se povećavaju negativni gospodarski efekti i stvaraju dalekosežne posljedice. HUP je u stalnom kontaktu s tvrtkama-članicama na terenu i svim relevantnim institucijama, uključujući i Vladu, te smo stavili na raspolaganje sve svoje resurse u cilju što bržeg pronalaska konstruktivnog rješenja – rekla je Deranja.

14.50 sati – Johanna Mikl-Leitner, austrijska glasnogovornica unutarnjih poslova, danas je rekla da je Austrija vratila više od 5000 migranata u zemlje Europske unije koje su prošli na putu do Austrije, prenosi Reuters.

– Ako se dobro sjećam, vratili smo više od 5000 ili 5500, pogotovo u Bugarsku i Rumunjsku – rekla je Johanna Mikl-Leitner. Dodala je da u sigurnim zemljama poput Hrvatske i Slovenije gotovo nitko nije tražio azil, što znači da oni koji su prošli kroz te zemlje više nisu tražili sigurnost već su birali zemlju s najatraktivnijom gospodarskom situacijom.

– Ako izbjeglice dođu iz Slovenije i Hrvatske u Austriju i zatraže azil u Austriji, onda ćemo ih vratiti u Hrvatsku i Sloveniju – rekla je ne spominjući Mađarsku čije je ponašanje austrijski kancelar usporedio s nacističkim deportacijama tijekom holokausta.

14.40 sati – Srpski premijer Aleksandar Vučić kazao je da je šokiran mjerama koje je Hrvatska uvela, ali je i naglasio da Srbija na njih neće odgovoriti. – Za gospodina Milanovića, očigledno, tu su u pitanju krumpiri i paradajzi. Za mene su to ljudi. Mi ih ne šaljemo nikamo – kazao je Vučić i dodao da su pet mjeseci "ti ljudi išli na mađarsku granicu".

– Nijednom me Orban nije nazvao kako bi pitao: Zašto ti ljudi idu na mađarsku granicu? Samo pet dana idu na hrvatsku granicu. I to zato što se Mađarska koristila i suzavcem i podigla ogradu te stavila bodljikavu žicu – objasnio je Vučić. Opširnije OVDJE

14.15 sati – Do danas je u Republiku Hrvatsku ušlo više od 51 tisuće migranata, javio je MUP. Tijekom jutra na području Iloka i Tovarnika ušlo je više od 3500 osoba, dok se u privremenom prihvatnom centru u Opatovcu trenutačno nalazi nešto više od tisuću ljudi.

Što se tiče protočnosti prometa na državnoj granici sa Srbijom, i dalje se ne propuštaju sve kategorije vozila srbijanskih registracijskih oznaka, od čega su izuzeta teretna vozila koja prevoze lako kvarljivu i ADR robu.

14.00 sati – HRT javlja da se nastavlja prolazak izbjeglica na graničnom prijelazu Baranjsko Petrovo Selo/Beremend, da je cijeli prostor ograđen žičanom ogradom i čuvaju ga mađarski policajci i vojnici, no čelična su vrata na samom prijelazu otvorena.

13.40 sati – Ministarstvo vanjskih poslova Srbije uputilo je prosvjednu notu Veleposlanstvu Hrvatske u Beogradu u kojoj se žustrom retorikom obrušilo na mjere zabrane ulaska vozila srpskih registracijskih oznaka u Hrvatsku. Opširnije OVDJE

12.54 sati – Apel Vladi: Uložite maksimalne napore da se normalizira teretni promet! Opširnije OVDJE

Foto: Patrik Macek/PIXSELL

12.45 sati – Srpski premijer Aleksandar Vučić jutros je na ranije planiranom sastanku s delegacijom europarlamentaraca u Beogradu vrlo oštro kritizirao Hrvatsku zbog situacije na graničnom prijelazu Bajakovo ustvrdivši da se Srbi izvlače iz autobusa na ulasku u Hrvatsku samo zato što su Srbi te aludirajući na to da je riječ o fašizmu, na što mu je hrvatski europarlamentarac Tonino Picula odgovorio da u sobi sjede ljudi koji su imali jasne fašističke epizode u životu. Opširnije OVDJE

12.38 sati – Zoran Milanović: Neću dopustiti da se od nas rade bedaci i da sve šalju prema Hrvatskoj. Opširnije OVDJE

12.09 sati – Ivan Penava: Problemi izbjeglica podsjećaju na nekadašnje patnje Vukovaraca. Opširnije OVDJE

12.05 sati – Milanović će "dobiti" Vučića, ali će račun platiti domaće tvrtke. Opširnije OVDJE

12.00 sati – Prema zadnjim informacijama kolona kamiona na Bajakovu, na izlazu iz Hrvatske, dugačka je 14 kilometara. Neki od vozača na prelazak granice čekaju i po više od 48 sati u uvjetima u kojima nema hrane, vode, toaleta.

11.55 sati – Zamjenik ministrice vanjskih poslova Joško Klisović komentirao je blokadu hrvatsko-srpske granice. – U svakom slučaju ova situacija će prestati kada Srbija počne surađivati oko protoka izbjeglica na našoj granici. To je ono što tražimo i to je najbolji način i za njih i za nas – rekao je Klisović. Opširnije OVDJE

11.45 sati – Situacija na hrvatsko-srpskoj granici nije dobra, poručuje oporba te upozorava na njezine posljedice na hrvatsko gospodarsko. Premijer bi hitno trebao riješiti problem sa Srbijom, tvrde saborski zastupnici. Opširnije OVDJE

11.35 sati – Predsjednik Privredne komore Srbije Marko Čadež rekao je da šteta nastala zbog kriza na granicama s Hrvatskom tijekom posljednjih nekoliko dana, po gruboj procjeni, iznosi između 20 i 30 milijuna eura. Opširnije OVDJE

11.15 sati – "GP Tovarnik otvoren je za putnički i teretni prijevoz, osim za vozila sa srpskim registracijskim oznakama. Zabrana se ne odnosi na granične prijelaze s BiH", izvijestio je MUP. Prethodno su javili kako se i na graničnom prijelazu Bajakovo ne propuštaju "vozila srpskih registracijskih oznaka, osim teretnih vozila s kvarljivom robom".

– Uklanjanjem poteškoća s informacijskim sustavom srpskim državljanima u automobilima stranih registracijskih oznaka omogućuje se ulazak u Republiku Hrvatsku – izvijestilo je prethodno Ministarstvo unutarnjih poslova.

Foto: Marko Mrkonjić/PIXSELL

10.55 sati – Saborska oporba jutro je počela osvrtom na situaciju na hrvatsko-srpskoj granici usporedivši premijera koji pokušava kazniti Srbiju zbog usmjeravanja izbjeglica prema Hrvatskoj s Mad Maxom. – Zaustavljajući svojim odlukama i civilni promet i život, ponašaju se i prema Srbiji i prema Mađarskoj i još nekim državama kao Mad Max, upravo takvo je ponašanje našeg premijera – komentirao je HDSSB-ov Boro Grubišić. Što su još rekli saborski zastupnici, pročitajte OVDJE

10.45 sati – Molim Vladu Hrvatske da razmisli o ponašanju i što radi svojim građanima, a onda što radi našima. Ne da priča viceve i lovi muhe, nego da se pozabavi time što radi svojim građanima – kazao je Vulin. Opširnije OVDJE

10.40 sati – Može se konstatirati da situacija nije dobra. Vrlo brzo će se zaboraviti tko je prvi počeo. Nužno je problem riješiti jer trpi gospodarstvo. Najgore je što se dižu tenzije u obje zemlje. Predlažem da se dva premijera nađu kod granice. Da dođu hladne glave i pokušaju riješiti problem – kazala je u programu televizije N1 bivša hrvatska premijerka i aktualna saborska zastupnica Jadranka Kosor.

– Rješenje je u dogovoru, ne telefonskom, nego u razgovoru Milanovića i Vučića – kazala je Kosor. – Najgora je politika kad jedni drugima vraćaju milo za drago, jer to nije politika – zaključila je Kosor.

10.30 sati – Srpski ministar rada Aleksandar Vulin ocijenio je hrvatsko zatvaranje granice rasizmom, piše Blic. – Nema nijedne druge riječi za ovo – kazao je Vulin i napomenuo da ne postoji povezanost između kretanja roba i izbjeglica, kao ni povezanost između granica na kojima prelaze roba i migranti. Opširnije OVDJE

Foto: Reuters/PIXSELL/Ilustracija

Blic piše da su i otkazane redovne autobusne linije koje su jutros trebale ići iz Beograda prema Hrvatskoj. Tijekom dana bit će donijeta odluka hoće li biti otkazani i ostali polasci iz Beograda prema Hrvatskoj.

10.05 sati – Srpski ministar pravde Nikola Selaković kazao je za RTS da Srbija nije dala povoda za mjere koje je Hrvatska poduzela protiv nje te da je njima Srbija "brutalno napadnuta".

– Srbija nije sretna i nije netko tko se na ovakve stvari smije i situaciju shvaćamo vrlo ozbiljno. Ozbiljno smo shvatili situaciju i kada je počela migrantska kriza i pokazali smo kako treba postupati, iako smo u tome ostali usamljeni. Srbija je brutalno napadnuta od Hrvatske – kazao je Selaković te dodao da može samo spekulirati o razlozima Hrvatske za te poteze. Opširnije OVDJE.

Foto: Željko Lukunić/PIXSELL

10.00 sati – Odluka Hrvatske o blokadi granice sa Srbijom danas je glavna tema u srpskim medijima. Premijer Zoran Milanović našao se na naslovnicama niza novina, a posebno su žestoki tabloidi s naslovima kao što su "Banda ustaška" (Informer), "Hrvatski premijer je idiot" (Kurir) i "Luđak vodi Hrvate u rat!" (Alo). Opširnije OVDJE

9.23 sati - Nakon odluke Srbije da se diskriminiraju vozači s hrvatskim registracijskim pločicama, kao i kamioni koji prevoze robu u kojoj je hrvatska roba, uzvratili smo tako da je obustavljen putnički i svaki promet sa Srbijom. Ta odluka ostaje na snazi sve dok Srbija ne počne izbjeglice preusmjeravati i na Horgoš – rekao je ministar unutarnjih poslova RH Ranko Ostojić.

Objasnio je kako do daljnjega u Hrvatsku ne mogu ulaziti osobna vozila, autobusi ni kamioni sa srpskim registracijskim pločicama, ali da građani Srbije mogu ući u Hrvatsku u vozilima koja nemaju srpske registracijske oznake. – Nadam se kako će se Vučić i dužnosnici napokon dozvati pameti i shvatiti koliku štetu nanose svojim građanima. Nitko mi ne može prodati priču da u Srbiji nisu sposobni preusmjeriti izbjeglice prema Mađarskoj, rekao je Ostojić dodajući kako će o nekim budućim mjerama prema Srbiji odgovoriti u hodu ako bude potrebe za to. Na novinarski upit kako ove hrvatske korake objasniti EU, Ostojić je rekao "mi smo EU pa prema tome ne znam tko kome treba što objašnjavati". – Trebaju shvatiti kada šalju poruke prema EU da ih šalju nama. Hrvatska je dio EU, a ja sam visoki dužnosnik EU. Kada se budu obraćali EU neka to znaju isto kao i činjenicu da je Hrvatska punopravna članica EU i da će to koristiti – rekao je Ostojić.

9.20 sati – Na GP Bajakovo na ulazu u RH ne propuštaju se vozila srpskih registracijskih oznaka, osim teretnih vozila s kvarljivom robom. Uklanjanjem poteškoća s informacijskim sustavom srpskim državljanima u automobilima stranih registracijskih oznaka omogućava se ulazak u Republiku Hrvatsku – izvijestio je MUP.

8.45 sati – Po završetku sastanka Europskog vijeća, premijer Zoran Milanović kazao je da šefovi država članica EU nisu razgovarali o problemu između Hrvatske i Srbije.

– Nitko na sastanku Europskog vijeća, nekakvo pismo koje je pisao Vučić, nije ni vidio jer ga nitko nije ni distribuirao – kazao je Milanović i dodao da se tom izjavom "ne ruga Srbiji". – Ovakva vrsta manipuliranja možda prolazi u Beogradu, ali u Zagrebu i u Europi ne – zaključio je Milanović. Što je još Milanović govorio u Bruxellesu, pročitajte OVDJE

8.25 sati – Na graničnom prijelazu Bajakovo prekinut je promet za sve kategorije vozila u oba smjera, izvijestio je HAK. Kolona teretnih vozila na Bajakovu duga je oko 10 kilometara. Prema Srbiji je za sva osobna vozila i autobuse otvoren samo granični prijelaz Tovarnik.

Rano jutros trojica vozača parkirala su svoje kamione u međuprostoru između graničnih prijelaza Batrovci (sa srpske strane) i Bajakovo (s hrvatske strane) nezadovoljni višednevnim boravkom na granici zbog čega im se roba pokvarila i time su blokirali putnički prijevoz svih vozila, piše Blic.

8.20 sati – EU će povećati pomoć UN-ovim agencijama koje pomažu izbjeglicama na Bliskom istoku. Opširnije OVDJE

7.55 sati – B92 javlja da su neka vozila i autobusi poslije ponoći vraćeni s graničnog prijelaza Bajakovo u Srbiju. Autobus "Laste" sa srpskim registracijskim tablicama, koji je vozio iz Beograda u Banju Luku, oko 1.30 je vraćen s Bajakova u Hrvatsku, a putnici su kazali da ih nisu pustili u Hrvatsku.

Foto: Ivica Galović/PIXSELL

Kada smo došli na granicu, vratili su nas uz obrazloženje: ne može srpsko vozilo ni srpska putovnica proći ni na jednom prijelazu – kazala je putnica iz autobusa Draginja Živanović. Radovan Galić je rekao da su im hrvatski graničari kazali da "svi sa srpskom putovnicom, kao i sve što je srpsko, ne mogu ući nijednim prijevozom u Hrvatsku".

Australski državljanin Boško Bjelošev također nije mogao nastaviti put u Banju Luku jer je autobus vraćen. – Trebao bih zvati veleposlanstvo Australije kako bih vidio što ću ovdje nasred ceste. Trebam li ići pješice za Banju Luku? – upitao je putnik autobusa.

7.45 sati – Ministar unutarnjih poslova Ranko Ostojić za Novu TV potvrdio je da je odgovor Hrvatske Srbije zabrana putničkog prometa. Dodao je da je riječ o zabrani ulaska u Hrvatsku osobnih automobila i autobusa srpskih registracija.

7.07 sati – U prihvatni centar Opatovac tijekom noći je stiglo nekoliko tisuća izbjeglica, a svi su pušteni unutra kada je počela padati kiša, izvijestio je HRT. Postoji mogućnost da će dio izbjeglica iz Opatovca biti prebačen u prihvatni centar u Belom Manastiru.

16. vlak krenuo je iz Tovarnika u 3.09 sati, a u Botovo dolazi za oko sat i pol. U kolodvoru Tovarnik u tijeku je ukrcaj izbjeglica u 17. izvanredni vlak, izvijestio je HŽ.

7.05 sati – "Zbog poteškoća s informacijskim sustavom na GP Bajakovo na ulazu u RH ne propuštaju se vozila srpskih registracijskih oznaka kao ni državljani Republike Srbije", izvijestio je MUP oko 2 sata na svojim internetskim stranicama.

6.55 sati – HAK je izvijestio da je i jutros "na graničnom prijelazu Batrovci (Republika Srbija) prekinut promet za sve kategorije vozila". Na graničnom prijelazu Tovarnik otvoren je promet za osobna vozila i autobuse. Kolona teretnih vozila na GP Bajakovo duga je oko 11 km.

2.30 sati – Iz Srbije prema Hrvatskoj onemogućen je ulaz svima koji imaju srpsku putovnicu, izjavila je za Tanjug srpska granična policija.

1.45 sati – Ove mjere Srbije su smiješne. Odgovorit ćemo na to. Točno kako, odlučit će ministar unutarnjih poslova – izjavio je premijer Zoran Milanović nakon završetka summita EU o izbjegličkoj krizi.

Foto: Reuters/ PIXSELL

00.25 sati – Stefanović je naglasio da Hrvatska nije udovoljila zahtjevima za otvaranjem granice te da se ponaša neodgovorno.

– Srbija je prisiljena poduzeti mjere. Nismo ni zadovoljni, ni sretni, samo štitimo svoju zemlju – rekao je Stefanović.

Prema njegovim riječima, policija neće dozvoljavati ulazak u Srbiju na svim graničnim prijelazima Republike Srbije nijednom teretnom vozilu i prijevoznom sredstvu koje prevozi hrvatsku robu. To se odnosi na kamione, željeznicu i bilo koje drugo vozilo na bilo kom prijelazu, čak i ako vozilom upravljala osoba iz neke treće zemlje.

00.30 sati – Na pitanje koje su ostale mjere koje će biti primijenjene, Stefanović je odgovorio da će Vlada Srbije to još razmotriti.

– Ovo su mjere koje su sasvim dovoljne na ekonomsku agresiju protiv naše zemlje. To se sve za pet ili deset minuta može povući, ako se granica otvori. Ako ne, bit će i drugih mjera, bit ćete obaviješteni – rekao je Stefanović.

00.15 sati – Srpska policija od ovog trenutka na svim graničnim prijelazima neće dozvoljavati ulazak hrvatske robe i teretnih vozila u državu – kazao je srpski ministar unutarnjih poslova Nebojša Stefanović te dodao kako će se putnički promet i dalje normalno odvijati, javlja B92.

Sve priče o izbjeglicama čitajte u našem specijalu Izbjeglička kriza

>>Milanović: Ova mjera je smiješna, mi ćemo na to odgovoriti

>>Protumjere Srbije: Zabrana uvoza hrvatske hrane, zatvaranje granica i prestanak komunikacije

>>Viktor Orban razumije strahove Europljana